ดับฝันกลุ่มสื่อสาร! คสช.สังเบรกม.44 ผ่อนผันค่างวดทีวีดิจิทัล-คลื่น 900 MHz
ดับฝันกลุ่มสื่อสาร! คสช.สังเบรกม.44 ผ่อนผันค่างวดทีวีดิจิทัล-คลื่น 900 MHz ด้านราคาหุ้นเริ่มอ่อนตัวแรง นำโดย ADVANC,TRUE,BEC,WORK 
27 มี.ค. 2561

นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ที่ประชุมคณะรักษาความสงบแห่งชาติ (คสช.) วันนี้(27มี.ค.)ได้ตีกลับมาตรการการช่วยเหลือผู้ประกอบการทีวีดิจิทัล และคลื่น 900 เมกะเฮิร์ตซ์ (MHz) เนื่องจากทางสถาบันวิจัยเพื่อการพัฒนาประเทศไทย (TDRI) ได้เสนอความเห็นมาว่ามาตรการดังกล่าวอาจจะเอื้อประโยชน์ให้กับเอกชนมากเกินไป
นายฐากร กล่าวยืนยันว่า กสทช.ได้ชี้แจงข้อมูลและข้อเท็จจริงให้ คสช.ไปหมดแล้ว แต่เนื่องจากมีความเห็นแย้งเข้ามาอีก ที่ประชุม คสช.จึงสั่งการให้ กสทช.ไปจัดทำความเห็นเป็นลายลักษณ์อักษรอีกครั้ง โดยให้คำนึงถึงประโยชน์ของรัฐบาลด้วย หลังจากนี้จะใช้เวลาประมาณ 1 สัปดาห์ในการดำเนินการ โดยนายวิษณุ เครืองงาม รองนายกรัฐมนตรี ในฐานะประธานคณะทำงาน จะเรียกประชุมเพื่อหารือเรื่องดังกล่าวกันอีกครั้ง
อนึ่งก่อนหน้านี้คาดว่าคสช.จะมีการประกาศใช้ ม.44 ช่วยเหลือผู้ประกอบการธุรกิจทีวีดิจิทัล และผู้ให้บริการเครือข่ายมือถือ โดยในส่วนของผู้ประกอบการธุรกิจทีวีดิจิทัลนั้น น่าจะมีการอนุญาตให้พักชำระค่าใบอนุญาติทีวีดิจิทัลเป็นเวลา 3 ปี โดยให้ผู้ประกอบการที่ยื่นขอพักชำระหนี้ จ่ายเฉพาะดอกเบี้ยตามอัตราที่ธนาคารแห่งประเทศไทยกำหนด (1.5%) และลดค่าเช่าโครงข่าย (มัค)ลง 50% เป็นเวลา 2 ปี  จากปัจจุบันค่าเช่าโครงข่ายปีละ 170 ล้านบาทสำหรับ HD และ 55 ล้านบาท สำหรับช่องที่เหลือ
ส่วนผู้ให้บริการเครือข่ายมือถือ มีการพิจารณาให้ยืดเวลาการจ่ายเงินประมูลงวดสุดท้ายคลื่น 900 MHz 6.0 หมื่นล้านบาท แบ่งเป็น 5 งวด โดยเงินที่นำส่งน่าจะเหลือราว 1.3 หมื่นล้านบาทต่อปี ถือเป็นบวกต่อ ADVANC และ TRUE เพราะจะช่วยผ่อนคลายสภาพคล่องทางการเงิน
โดยกลุ่มบมจ.แอดวานซ์ อินโฟร์ เซอร์วิส(ADVANC) หรือ เอไอเอส และ บมจ.ทรู คอร์ปอเรชั่น (TRUE) เป็นผู้ประกอบการด้านโทรคมนาคมในส่วนของคลื่น 900 MHz ซึ่งต้องชำระค่าใบอนุญาตงวดที่ 4 รายละประมาณ 6 หมื่นล้านบาทในปี 62 แต่อยู่ระหว่างขอผ่อนผันการชำระค่าใบอนุญาตดังกล่าว
ด้านราคาหุ้นผู้ประกอบการด้านโทรคมนาคมในส่วนของคลื่น 900 MHz ได้แก่ บริษัท แอดวานซ์ อินโฟร์ เซอร์วิส จำกัด(มหาชน) หรือ ADVANC ณ เวลา 11.04 น. อยู่ที่ระดับ 209.00 บาท ลบ 3.00 บาท หรือ 1.42% ด้วยมูลค่าซื้อขาย 705.86 ล้านบาท  ส่วนบริษัท ทรู คอร์ปอเรชั่น จำกัด (มหาชน) หรือ TRUE ณ เวลา 11.07 น. อยู่ที่ระดับ 7.05 บาท ลบ 0.10 บาท หรือ 1.40% ด้วยมูลค่าซื้อขาย 523.19 ล้านบาท
ขณะที่ราคากลุ่มผู้ประกอบการทีวีดิจิทัล อาทิ BEC,MONO,WORK โดย บริษัท บีอีซี เวิลด์ จำกัด (มหาชน) หรือ BEC ณ เวลา 11.09 น. อยู่ที่ระดับ 13.10 บาท ลบ 0.30 บาท หรือ 2.24% ด้วยมูลค่าซื้อขาย 216.21 ล้านบาท ส่วนบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ณ เวลา 11.10 น. อยู่ที่ระดับ 65.50 บาท ลบ 0.75 บาท หรือ 1.13% ด้วยมูลค่าซื้อขาย 85.17 ล้านบาท ส่วน บริษัท โมโน เทคโนโลยี จำกัด (มหาชน)  หรือ MONO ณ เวลา 11.11 น. อยู่ที่ระดับ 4.08 บาท ราคาหุ้นไม่เปลี่ยนแปลง ด้วยมูลค่าซื้อขาย 13.72 ล้านบาท